《杨泰初权县丞数寄示诗文作诗纪谢》
宋代·葛胜仲

关西家世东都相，褫褐十年今始壮。一官栖栖百僚底，众制翘翘万夫上。

忆昔曲台尸列卿，谬厕春闱惭哲匠。英俊下沉势欲拔，文章横流期少障。

榜中上第溷元结，堂下一言惊叔向。频蒙古锦倒清篇，更枉长须问无恙。

详观叹赏欲投笔，退恧粗疏堪覆酱。吾衰文意已蹉跎，凤阁当求舍人样。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。